Lietuvos Respublikos Vyriausybė

nutarimas

DĖL LIETUVOS RESPUBLIKOS GYVENTOJŲ PAJAMŲ MOKESČIO ĮSTATYMO NR. IX-1007 20 STRAIPSNIO PAKEITIMO ĮSTATYMO PROJEKTO NR. XIVP-1317

2022 m. balandžio 13 d. Nr. 346

Vilnius

Vadovaudamasi Lietuvos Respublikos Seimo statuto 138 straipsnio 3 dalimi ir atsižvelgdama į Lietuvos Respublikos Seimo valdybos 2022 m. kovo 16 d. sprendimo Nr. SV-S-419 „Dėl įstatymų projektų išvadų“ 4 punktą, Lietuvos Respublikos Vyriausybė nutaria:

1. Pritarti Lietuvos Respublikos gyventojų pajamų mokesčio įstatymo Nr. IX-1007 20 straipsnio pakeitimo įstatymo projekto Nr. XIVP-1317 (toliau – Įstatymo projektas) tikslui papildomomis priemonėmis švelninti infliacijos pasekmes mažiausiai uždirbantiems asmenims, didinant jų pajamas, tačiau nepritarti Įstatymo projektu siūlomoms teisinio reguliavimo priemonėms, nes siūlomas neapmokestinamojo pajamų dydžio (toliau – NPD) skaičiavimo formulės keitimas sukurtų NPD lūžį ties 1 678 eurų mėnesio bruto atlyginimo riba ir nebūtų užtikrintas tolygus mokesčių naštos pasikeitimas – pirmasis euras virš 1 678 eurų atlyginimo ribos darbuotojui būtų apmokestinamas net 95,1 procento gyventojų pajamų mokesčio ir socialinio draudimo įmokų ribiniu tarifu (ribinis darbo pajamų apmokestinimo tarifas (toliau – ribinis tarifas) nuo šios sumos yra itin aukštas) ir dėl to iš papildomo vieno euro darbuotojui liktų tik 0,05 euro atskaičius mokesčius. Palyginti, pirmasis papildomas euras darbuotojui, kurio mėnesio bruto atlyginimas yra nuo 730 iki 1 677 eurų, apmokestinamas 45,7 procento ribiniu tarifu, o darbuotojui, kurio mėnesio bruto atlyginimas yra nuo 679 iki 2 863 eurų, – 43,1 procento ribiniu tarifu. Įstatymo projektu siūlomo NPD lūžis ties 1 678 eurų mėnesio bruto atlyginimu ir jo nulemtas ribinio tarifo netolygumas pateikiamas grafike.

Pastaba. Raudona spalva grafike pažymėti ribiniai tarifai (procentais), kurie apskaičiuoti mėnesio bruto atlyginimą didinant vienu euru.

2. Atkreipti Lietuvos Respublikos Seimo dėmesį į tai, kad NPD keitimą, kaip priemonę neigiamoms infliacijos pasekmėms mažinti, siūloma derinti su pajamų nelygybės problemos sprendimo priemonėmis, įgyvendinančiomis Aštuonioliktosios Lietuvos Respublikos Vyriausybės programos, kuriai pritarta Lietuvos Respublikos Seimo 2020 m. gruodžio 11 d. nutarimu Nr. XIV-72 „Dėl Aštuonioliktosios Lietuvos Respublikos Vyriausybės programos“, iniciatyvą – mažinti pajamų nelygybę ir skurdą. Vyriausybė šių metų II ketvirtį pateiks Seimui pasiūlymus dėl kompleksinių (tiek neigiamoms infliacijos pasekmėms, tiek pajamų nelygybei ir skurdui mažinti skirtų) priemonių.

Ministrė Pirmininkė	Ingrida Šimonytė

Finansų ministrė	Gintarė Skaistė